Mudre izreke (Šarić)/Glava 20.
1 Podsmjevač je vino, vikač silovito piće, nije mudar ni jedan, koji od toga tetura. 

2 Prijetnja je kralja kao rika lava; tko ga draži na srdžbu, griješi životu svojemu. 

3 Služi čovjeku na čast, kad ostaje daleko od svađe; a svaki je luđak svadljiv. 

4 U jesen ne voli lijenčina orati; traži li onda o žetvi, ne dobije ništa. 

5 Duboka je voda osnova u srcu čovjeka; čovjek razuman zna je iscrpsti. 

6 Mnogi ljudi čine veliku viku svojom ljubavi; ali zaista vjerna čovjeka, tko će ga naći? 

7 Ako jedan hodi pravedno i besprijekorno, njegovoj će djeci poslije njega biti dobro. 

8 Kralj, koji sjedi na stolici sudačkoj, istražuje sve zlo svojim očima. 

9 Tko može reći: "Očistio sam srce svoje, prost sam od grijeha?" 

10 Dvojak uteg i dvojaka mjera: to oboje mrsko je Gospodu. 

11 Već se dječak pokazuje po djelima svojim, je li djelo njegovo čisto i čestito. 

12 Uho, koje čuje, oko, koje vidi: to je oboje stvorio Gospod. 

13 Ne ljubi sna, da ne osiromašiš; drži oči svoje otvorene, pa ćeš imati kruha dosta! 

14 "Loše, loše", veli kupac; a kad otide, onda se hvali. 

15 Ima i zlata i bisera mnogo, ali su mudre usne najdragocjeniji nakit. 

16 Uzmi mu haljinu njegovu; jer je jamčio za druge! Plijeni njega mjesto tuđinaca! 

17 Sladak je čovjeku kruh, što ga je pribavio prijevarom; ali mu se poslije napune usta kremenja. 

18 Osnove se utvrđuju savjetom; zato vodi rat s mnogo razmišljanja! 

19 Tko ide klevetati, izdaje i tajne; zato se ne miješaj s ludim brbljavcem! 

20 Tko psuje oca svojega i mater svoju, njegovo se svjetlo gasi u najdubljoj tami. 

21 Posjed, iz početka brzo ujagmljen, ostaje ipak na posljetku bez blagoslova. 

22 Ne govori: "Vratit ću zlo!" Čekaj Gospoda, i on će ti pomoći! 

23 Dvojak je uteg mrzak Gospodu, lažna su mjerila stvar nepravedna. 

24 Od Gospoda su koraci čovjeka određeni; a čovjek što razumije o putu njegovu? 

25 Zamka je čovjeku nepromišljeno viknuti: "Posvećeno!", i istom poslije razmišljati, što se je zavjetovalo. 

26 Mudar kralj izluči bezbožnike i onda pusti da preko njih prijeđe kolo. 

27 Svjetlo je Gospodnje duh čovječji; on istražuje sve odaje srca. 

28 Ljubav i vjernost zaštićuju kralja; on podupire svoj prijestolje ljubavlju. 

29 Slava je mladićima jakost njihova; ures je starcima sijeda kosa. 

30 Krvave modrice operu zlo, i udarci očiste odaje srca. 

Mudre izreke (Šarić)